দোকানে গিয়ে দেখা গেল যাঁরা কিনছেন, তাঁরা সাবধানে ভেঙে মুখের ভিতর ফেলছেন। তারপর তৃপ্তির ছোঁয়া। মুষ্টিমেয় কিছু আগন্তুক ছাড়া শহরের বেশিরভাগ মানুষ এই ঘরানার মিষ্টির সঙ্গে পরিচিত। ইংরেজবাজারের অজস্র দোকানে কানসাট পাওয়া যায়। তবে নামের জন্যই এই দোকানের ধার এবং ভার অনে‌কটাই বেশি বলে মানেন এলাকার মিষ্টান্ন ব্যবসায়ীরা। বলা ভাল মালদার ইতিহাসের অবিচ্ছেদ্য অঙ্গ এই দোকান। মালদহে কানসাটের প্রবর্তনও সাহা পরিবারের হাত ধরে।